[bookmark: _Hlk92804284]LĪGUMS 
(Par pārvietojamo izdarīto ceļu satiksmes noteikumu pārkāpumu identificēšanas rīku nomu)

Rīgā, 
Parakstīšanas datums ir pēdējā pievienotā droša elektroniskā paraksta un tā laika zīmoga datums

Rīgas valstspilsētas pašvaldības policija (turpmāk – Nomnieks), [..], no vienas puses, un
SIA “Latvijas Mobilais Telefons” vienotais reģistrācijas Nr. 50003050931 (turpmāk – Iznomātājs) [..], no otras puses, bet abas Līguma slēdzējas puses kopā sauktas – Puses,
ievērojot Publisko iepirkumu likumu un pamatojoties uz Rīgas valstspilsētas Centrālās administrācijas Iepirkuma pārvaldes rīkotā atklātā konkursa “Par tehnisko līdzekļu, kas paredzēti ceļu satiksmes noteikumu kontrolei, nomu”, identifikācijas Nr. CAIP 2024/30, (turpmāk – Iepirkums) 2.daļas “Pārvietojamo izdarīto ceļu satiksmes noteikumu pārkāpumu identificēšanas rīku noma” rezultātiem, noslēdz šādu Līgumu (turpmāk – Līgums):
1. Līguma priekšmets
1.1. Iznomātājs piešķir tiesības Nomniekam par nomas maksu lietot 26 (divdesmit sešas) iekārtas ar automātisko transportlīdzekļu valsts reģistrācijas numura zīmju nolasīšanas/atpazīšanas sistēmu, pārkāpumu izpausmju vizualizācijas apstrādes programmnodrošinājumu un video reģistrēšanu gadījumos, kad transportlīdzekļu vadītāji veic pārkāpumus ceļu satiksmē (turpmāk – Sistēma), atbilstoši Līguma  pielikuma “Tehniskā specifikācija-Finanšu piedāvājums” (turpmāk – Pielikums) noteikumiem (turpmāk – Pakalpojums).
1.2. Sistēmas nomas maksa ietver visus Iznomātāja izdevumus, kas saistīti ar Pakalpojuma sniegšanu, izņemot Sistēmas komponenšu pārvietošanu, saskaņā ar Pielikumā noteiktajām prasībām.
2. Līguma summa un norēķinu kārtība
2.1. 1 (vienas) iekārtas nomas maksa mēnesī ir 862,00 EUR (astoņi simti sešdesmit divi euro 00 centi), bez pievienotās vērtības nodokļa (turpmāk – PVN). 21% PVN summai ir 181,02 EUR (viens simts astoņdesmit viens euro 02 centi);
2.2. 26 (divdesmit sešu) iekārtu nomas maksa mēnesī ir 22 412,00 EUR (divdesmit divi tūkstoši četri simti divpadsmit euro 00 centi), bez PVN. 21% PVN summai ir 4706,52 EUR (četri tūkstoši septiņi simti seši euro 52 centi).
2.3. 1 (vienas) iekārtas komplekta pārvietošanas uz citu vietu cena ir 2 590,00 EUR (divi tūkstoši pieci simti deviņdesmit euro 00 centi), bez PVN. 21% PVN summai ir 543,90 EUR (pieci simti četrdesmit trīs euro 90 centi).	
2.4. Kopējā Līguma summa bez PVN ir 931 152,00 EUR (deviņi simti trīsdesmit viens tūkstotis viens simts piecdesmit divi euro 00 centi). 21% PVN Līguma summai ir 195 541,92 EUR (viens simts deviņdesmit pieci tūkstoši pieci simti četrdesmit viens euro 92 centi). Kopējā Līguma summa ar PVN 21% ir 1 126 693,92 EUR (viens miljons viens simts divdesmit seši tūkstoši seši simti deviņdesmit trīs euro 92 centi).
2.5. Nomas maksa un/vai 1 (vienas) iekārtas komplekta pārvietošanas uz citu vietu cena Līguma darbības laikā nevar tikt paaugstināta.
2.6. [bookmark: _Hlk159836258]Nomnieks maksā nomas maksu katru mēnesi. Nomnieks maksā tikai par tām iekārtām, kuras konkrētajā mēnesī faktiski ir bijušas Nomnieka rīcībā tām paredzēto funkciju veikšanai. Faktisko mēneša nomas maksu aprēķina, Līguma 2.1. punktā noteikto maksu dalot ar konkrētā mēneša dienu skaitu, ko reizina ar to dienu skaitu, kad Nomnieks faktiski varējis lietot konkrēto iekārtu tai paredzēto funkciju veikšanai.
2.7. Samaksa par Pakalpojumu tiek veikta pamatojoties uz Iznomātāja iesniegtu elektronisku rēķinu, kas sagatavots atbilstoši Līgumam.
2.8. Iznomātājs līdz katra mēneša 5 (piektajam) datumam iesniedz Nomniekam elektronisko rēķinu par iepriekšējo mēnesi.
2.9. Iznomātājs rēķina iesniegšanai izmanto Rīgas valstspilsētas pašvaldības   portālu www.eriga.lv (turpmāk – elektroniskais rēķins), norādot:
 Saņēmējs: Rīgas valstspilsētas pašvaldība;
Adrese: Rātslaukums 1, Rīga, LV-1050;
 Reģistrācijas Nr.: 90011524360;
 PVN reģ. Nr.: LV90011524360;
 Banka: Luminor Bank AS Latvijas filiāle;
 SWIFT kods: RIKOLV2X;
 Konts: LV41RIKO0021800014010;
 RD iestāde: Rīgas valstspilsētas pašvaldības policija;
 RD iestādes adrese: Valērijas Seiles iela 12A, Rīga, LV-1019;
 RD iestādes kods: 219.
2.10. Elektroniskos rēķinus apmaksai Iznomātājs iesniedz Nomniekam, izvēloties vienu no rēķina piegādes veidiem:
2.10.1. izveido programmatūru datu apmaiņai starp Iznomātāja norēķinu sistēmu un pašvaldības vienoto informācijas sistēmu (WEB API);
2.10.2. augšupielādē rēķinu failus portālā www.eriga.lv, atbilstoši portālā www.eriga.lv, sadaļā “Rēķinu iesniegšana” norādītajai informācijai par failu augšupielādi XML formātā;
2.10.3. izmanto manuālu rēķina informācijas ievades Web formu portālā http://www.eriga.lv, sadaļā “Rēķinu iesniegšana”.
2.11. Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
2.12. Puses vienojas, ka elektroniskā rēķina apmaksa tiks veikta 14 (četrpadsmit) dienu laikā un termiņu skaita no dienas, kad Iznomātājs, atbilstoši pašvaldības portālā www.eriga.lv, sadaļā “Rēķinu iesniegšana” norādītajai informācijai par elektroniskā rēķina formātu, ir iesniedzis Nomniekam elektronisku rēķinu, ar nosacījumu, ka Iznomātājs ir iesniedzis pareizi, atbilstoši Līguma nosacījumiem, aizpildītu elektronisko rēķinu un Nomnieks to ir pieņēmis apmaksai. 
2.13. Iznomātājam ir pienākums pašvaldības portālā www.eriga.lv sekot līdzi iesniegtā elektroniskā rēķina apstrādes statusam.
2.14. Ja Iznomātājs ir iesniedzis nepareizi aizpildītu un/vai Līguma nosacījumiem neatbilstošu elektronisko rēķinu, Nomnieks šādu rēķinu apmaksai nepieņem un neakceptē. Iznomātājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Iznomātājs ir iesniedzis atkārtoto elektronisko rēķinu.
3. Pušu tiesības un pienākumi
3.1. Nomnieks apņemas:
3.1.1.  sniegt Iznomātājam nepieciešamo piekļuvi, kas ir Nomnieka kompetencē, kontroles punktu ierīkošanai Līguma Pielikumā norādītājās objektu adresēs (turpmāk – Kontroles punkti), kā arī veikt darbības iekārtas izvietošanas saskaņošanai tajās;
3.1.2.  sniegt Iznomātajam nepieciešamo informāciju darbu kvalitatīvai izpildei, Kontroles punktu izveidei un Pakalpojuma sniegšanai;
3.1.3.  nodrošināt Kontroles punktos izvietotos Iekārtu komplektus ar nepieciešamo elektroapgādi;
3.1.4.  ievērot Eiropas Parlamenta un Padomes Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Regula) un Līguma 9. sadaļā noteiktos Nomnieka kā fizisko personu datu pārziņa tiesiskos pienākumus;
3.1.5.  Kontroles punktu atrašanās vietās uzstādīt papildu informatīvas norādes, ja tādas saskaņā ar Latvijas Republikā spēkā esošiem normatīvajiem aktiem ir nepieciešamas.
3.2. Iznomātājs apņemas:
3.2.1. darbu izpildi, Kontroles punktu ierīkošanu un Pakalpojuma sniegšanu veikt kvalitatīvi, Līgumā un Līguma Pielikumā nolīgtajā apjomā, termiņā, konsultējot Nomnieka darbiniekus par Pakalpojuma tehniskajām iespējām un pieejamo funkcionalitāti;
3.2.2. bez nepamatotas kavēšanās, izmantojot pieejamos sakaru līdzekļus, informēt Nomnieku par darbu izpildes kavējumiem un šādu kavējumu iemesliem;
3.2.3. novērst neparedzētos bojājumus 7 (septiņu) dienu laikā, saskaņā ar Līguma Pielikumā izvirzītajiem nosacījumiem;
3.2.4. uzstādīt visus 26 (divdesmit sešus) iekārtu komplektus un nodot tos Nomniekam ar pieņemšanas-nodošanas aktu gada laikā no Līguma spēkā stāšanās dienas, ievērojot Līguma Pielikumā noteiktās prasības iekārtu uzstādīšanai;
3.2.5. pārvietot iekārtu uz citu vietu 2 (divu) nedēļu laikā no Nomnieka pieprasījuma saņemšanas dienas;
3.2.6. nomainīt bojātās iekārtas vai tās komponentes 7 (septiņu) dienu laikā;
3.2.7. nodrošināt Līguma Pielikumā noteiktās Pakalpojuma darbības garantijas prasības;
3.2.8.  ievērot Līguma 9. sadaļā noteiktos Iznomātāja kā fizisko personu datu apstrādātāja tiesiskos pienākumus;
3.2.9.  nodrošināt Pakalpojuma darbību un uzraudzību, kā arī datu pārraides kanāla nepārtrauktu darbību, ciktāl tas nav atkarīgs no elektropadeves bojājumiem, Pakalpojuma sniegšanas periodā pilnībā par saviem līdzekļiem.
3.3. Ja vienas Puses saistību izpildes nokavējums (tikai tāds nokavējums, kas ietekmē kādas Puses spējas izpildīt savas saistības) liedz Pusei veikt savlaicīgu saistību izpildi, ietekmētās Puses saistību izpildes termiņš tiek pagarināts par kavējošās Puses nokavēto laika posmu. Pusei, kura prasa, lai minēto apstākļu dēļ tiktu pagarināts saistību izpildes termiņš, ir pienākums iesniegt pierādījumus, kas apliecina kavējošās Puses saistību izpildes nokavējuma faktu.

4. Pušu atbildība un garantijas
4.1. [bookmark: _Hlk158975923]Puses ir atbildīgas par līgumsaistību izpildi, zaudējumu nodarīšanu otrai Pusei vai trešajām personām, kas radušies ar Līguma izpildi un atlīdzina tos pilnā apmērā Latvijas Republikas normatīvos aktos noteiktajā kārtībā.
4.2. Iznomātājs ir atbildīgs par Līguma 3.2.3.-3.2.6. apakšpunktos noteikto Pakalpojuma izpildes termiņu ievērošanu un kavējuma gadījumā Nomnieks ir tiesīgs prasīt līgumsodu 0,02% (nulle, komats, nulle divu procentu) apmērā no Līguma kopējās summas par katru kavējuma dienu, bet kopsummā ne vairāk par 10% (desmit procenti) no Līguma kopējās summas.
4.3. Nomnieks ir atbildīgs par Līguma 2.12. apakšpunktā noteiktā norēķina termiņa ievērošanu un kavējuma gadījumā maksā līgumsodu 0,02% (nulle, komats, nulle divu procentu) apmērā no kavētās norēķina summas par katru kavējuma dienu, bet kopsummā ne vairāk par 10% (desmit procentiem) no kavētās norēķina summas.
4.4. Ja Līgums tiek izbeigts Iznomātāja vainas dēļ, saskaņā ar Līguma 6.4.1.-6.4.3. apakšpunktu, Nomnieks no Iznomātāja ir tiesīgs prasīt līgumsodu 10% (desmit procentu) apmērā no Līguma kopējās summas.
4.5. Līgumsodu samaksa neatbrīvo Puses no savu pienākumu izpildes.
4.6. Puses nav atbildīgas par saistību neizpildi vai daļēju neizpildi, ja tā radusies iepriekš neparedzētu, vispārpieņemtu, nepārvaramas varas apstākļu dēļ, kurus Puses nevarēja ne paredzēt, ne novērst saprātīgiem līdzekļiem. Puses nav atbildīgas par saistību neizpildi vai daļēju neizpildi, ja pie Sistēmas darbības nodrošināšanas traucējumiem ir vainojamas trešās personas, t.sk. attiecībā uz bojājumu nodarīšanu iekārtām. 
5. Konfidencialitātes noteikumi
5.1. [bookmark: _Hlk158976000]Visa informācija saistībā ar  Līgumu un tajā paredzēto saistību izpildi (jebkura vārdiska vai rakstiska, vai jebkādā citādā veidā vai formā nodota informācija), kas attiecas uz Pušu komercdarbību, tajā skaitā, bet ne tikai, informācija un dati attiecībā uz Pušu darbību, klientiem un to lietojamiem pakalpojumiem, sadarbības partneriem, potenciāliem kandidātiem, procesiem, plāniem, idejām, risinājumiem, nodomiem, informāciju par esošajiem un nākotnes produktiem, zinātību (know-how), biznesa idejām un koncepcijām, dizaina tiesībām, tirdzniecības noslēpumiem, izmantoto programmatūru, programmatūras pirmkodiem, specifikācijām, tirgus iespējām un biznesu, ir uzskatāma par konfidenciālu informāciju, (turpmāk – Konfidenciāla informācija).
5.2. Puses apņemas bez iepriekšējas otras Puses rakstiskas piekrišanas neizpaust informāciju, kas iegūta Līguma noteikumu izpildīšanas procesā, un ir mantiski atbildīgas par Līguma noteikumu ievērošanu, kā arī par tā neievērošanas rezultātā radīto zaudējumu atlīdzināšanu.
5.3. Pusēm ir šādi pienākumi saistībā ar Konfidenciālu informāciju:
5.3.1.  ievērot tās konfidencialitāti, neizmantot to jebkādai komerciāla rakstura lietošanai, kā arī neizmantot to savā vai jebkuras citas personas, labā citādi, kā vien ar Līguma Pusi saskaņotā laikā, veidā un formā;
5.3.2.  kopēt Konfidenciālo informāciju tikai tādā mērā, cik tas nepieciešams Līguma saistību izpildei;
5.3.3.  uzņemties atbildību par Līguma konfidencialitātes noteikumu ievērošanu no savu darbinieku, amatpersonu, pilnvarnieku, konsultantu un Līguma izpildei pieaicinātu trešo personu puses;
5.3.4.  piemērot otras Puses Konfidenciālajai informācijai ne mazākus drošības pasākumus un rūpības pakāpi, kā to, ko Puse piemēro savai Konfidenciālajai vai tai pieskaitāmajai informācijai.
5.4. Ja vien Līgumā nav noteikts citādi, Puses patur sev tiesības uz savu Konfidenciālo informāciju, un nekādas citas tiesības vai pienākumi, izņemot Līgumā skaidri minētos, netiek piešķirti un neizriet no Līguma, netiek piešķirta nekāda licence uz jebkādu patentu, izgudrojumu, atklājumu, autortiesībām vai citu intelektuālo īpašumu, kuru tagad vai turpmāk izmanto, izgatavo, iegūst vai uz kuru saņem licenci kāda no Pusēm.
5.5. Iznomātājs patur tiesības atsaukties uz sadarbības pieredzi ar Nomnieku Līgumā definētā mērķa sasniegšanā un Pakalpojuma darbībā, tostarp, par Pakalpojuma darbības efektivitāti, komunikācijā ar citām Pakalpojuma laikā ieinteresētajām trešajām personām, kas nav uzskatāms par Konfidenciālas informācijas izpaušanas pārkāpumu.
5.6. Konfidencialitātes noteikumiem nav laika ierobežojums un uz tiem neattiecas Līguma darbības termiņš.
6. Līguma darbības termiņš, grozīšana un izbeigšana
6.1. [bookmark: _Hlk158013620]Līgums stājas spēkā tā abpusējas parakstīšanas brīdi un spēkā 1 (vienu) gadu ar tiesībām pagarināt Līguma termiņu noslēdzot vienošanos. Maksimālais Līguma darbības termiņš nedrīkst pārsniegt 3 (trīs) gadus.
6.2. Jebkuri Līguma grozījumi noformējami rakstveidā un pēc to abpusējas parakstīšanas pievienojami Līgumam kā neatņemama tā sastāvdaļa.
6.3. Iznomātājs ir tiesīgs izbeigt Līguma darbību pirms termiņa, ja:
6.3.1. Nomnieks apzināti ir sniedzis nepatiesu būtisku informāciju Līgumā vai citos Iznomātājam iesniegtajos dokumentos;
6.3.2. Nomnieks neievēro Līgumā noteiktās personas datu apstrādes prasības;
6.3.3. Nomnieks nav samaksājis vai nav pilnīgi samaksājis nomas maksājumu un nav dzēsis šo parādu 30 (trīsdesmit) darba dienu laikā pēc attiecīga atgādinājuma saņemšanas;
6.3.4. Ciktāl tas atkarīgs no Nomnieka, Nomnieks nenodrošina Līguma izpildei nepieciešamās tiesības/atļaujas veikt Kontroles punktu uzstādīšanu un darbību ilgāk par 30 (trīsdesmit) dienām;
6.3.5. Nomnieka vainas dēļ, Nomnieks nesniedz Iznomātajam darbu izpildei nepieciešamo informāciju un atbalstu Kontroles punktu ierīkošanai ilgāk par 30 (trīsdesmit) dienām.
6.4. Nomnieks ir tiesīgs izbeigt Līgumu, ja:
6.4.1. Iznomātājs vēlas paaugstināt Pakalpojuma cenu;
6.4.2. Iznomātājs neievēro Līgumā noteiktās personas datu apstrādes prasības;
6.4.3. Iznomātājs būtiski neievēro noteiktos Līguma izpildes termiņus;
6.4.4. kompetentas valsts vai pašvaldību institūcijas Iznomātāja saimnieciskajā darbībā ir konstatējušas normatīvo aktu pārkāpumus un apturējušas tā darbību;
6.4.5. to nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
6.5. Gadījumā, ja Pušu saistību izpildi ir ietekmējuši ārkārtēji, iepriekš neparedzēti apstākļi, Līguma darbība tiek apturēta un Puses vienojas par turpmāko Līguma darbību. Puses apņemas nekavējoties informēt viena otru par šādu apstākļu rašanos, pretējā gadījumā zaudējot tiesības uz tiem atsaukties.
6.6. Puses vienojas, ka Līgumu var izbeigt pirms termiņa ar Pušu rakstisku vienošanos, vai vienpusējā kārtā, brīdinot otru Pusi vismaz 30 (trīsdesmit) dienas pirms paredzētā Līguma izbeigšanas laika.
6.7. Līguma izbeigšana neatbrīvo Puses no pielīgto informācijas sniegšanas, konfidencialitātes, zaudējumu atlīdzības un citu ar Pušu sadarbības pienācīgu izbeigšanu saistītu saistību attiecīgas izpildes, ja vien Līgumā par konkrētu gadījumu nav tieši noteikts citādāk.
7. Nepārvarama vara 
7.1. [bookmark: _Hlk158013741]Neviena no Pusēm nav atbildīga par savu saistību daļēju vai pilnīgu neizpildi, ja tas ir rezultāts tādiem notikumiem kā plūdi, ugunsgrēks, dabas stihijas u.c. nepārvaramas varas apstākļi, izņemot Pušu darbības vai bezdarbības tiešas vai netiešas sekas. 
7.2. Pusei, kas nokļuvusi nepārvaramas varas apstākļos, bez kavēšanās, bet ne vēlāk kā 3 (trīs) dienu laikā rakstiski jāinformē par to otru Pusi. Puses apņemas vienoties par to, vai šādi nepārvaramas varas apstākļi traucē vai padara Līguma saistību izpildi par neiespējamu, kā arī izlemj līgumsaistību turpināšanas (vai izbeigšanas) būtiskos jautājumus. 
7.3. Nepārvaramas varas apstākļu esamību un to pastāvēšanas termiņu ir jāapliecina ar valsts institūcijas atzinumu. 
8. Autortiesības
8.1. Autora mantiskās tiesības uz Sistēmu un tās pārvaldībai izstrādāto programmatūru un saskarni, kā arī visiem ar to saistītiem nodevumiem un izstrādnēm (ja tādas tiek īstenotas), t.sk. Sistēmas pirmkodu un arhitektūru, paliek piederīgas Iznomātajam.
8.2. Iznomātājs saglabā autora mantiskās tiesības uz visiem (t.sk. grafiskajiem un/vai vārdiskajiem) Sistēmas izstrādes ietvaros tapušajiem autortiesību objektiem jebkādā to fiksācijas veidā un formā, kurus Iznomātājs ir izstrādājis un/vai adaptējis specifiski Līguma vajadzībām vai pēc kādas Puses ierosinājuma. 
8.3. Iznomātājs apliecina, ka, izstrādājot un ieviešot Sistēmu un veicot darbus no Iznomātāja puses netiks pieļauti autortiesību pārkāpumi un intelektuālā īpašuma aizskārumi. 
8.4. Puses saglabā autora mantiskās tiesības uz tiem dokumentiem, materiāliem, datiem un programmatūru, kas ir piederējuši katrai no Pusēm vēl pirms Līguma noslēgšanas un ir izmantoti Līguma izpildes ietvaros, par kuru autora mantisko tiesību nodošanu Puses nav rakstveidā vienojušās Līgumā. 
9. Datu apstrāde
9.1. [bookmark: _Hlk158014087]Ņemot vērā, ka Pakalpojuma sniegšanas periodā, notiks satiksmes dalībnieku, tostarp, fizisko personu (datu subjektu) kā ceļu satiksmes dalībnieku fiksēšana videostraumes formā, kā arī šādu videostraumē esošo notikumu analīze, apstrāde un ietveršana citos formātos, Puses būs iesaistītas ar identificējamu fizisku personu saistītu datu (turpmāk – Personas dati) apstrādē. Līguma 9. sadaļa nosaka galvenos pamatprincipus, uz kādiem Nomnieks vienojas ar Iznomātāju īstenot Personas datu un analītisko datu apstrādi.
9.2. Mērķa sasniegšanai īstenoto Personas datu apstrādi Nomnieks veic kā pārzinis administratīvā pārkāpuma procesā (turpmāk – APP) (personas identificēšana, pierādījumu nodrošināšana, informācijas par administratīvajiem pārkāpumiem un administratīvajām lietām ievade datu apstrādes sistēmās, tostarp, Administratīvā pārkāpuma procesa atbalsta sistēmā (APAS), APP uzsākšana, izskatīšana, materiālu glabāšana, pārsūtīšana atbilstoši kompetencei) (turpmāk – Mērķis). Šim nolūkam Nomnieks piesaista Iznomātāju kā datu apstrādātāju.
9.3. Nomnieks nodrošina datu subjektu tiesību realizēšanu attiecībā uz to Personas datiem, izskatot un sniedzot atbildes uz datu subjektu sūdzībām un pieprasījumiem saistībā ar Nomnieka īstenoto Personas datu apstrādi.
9.4. Personas datu apstrādes raksturojums, ko Iznomātājs kā datu apstrādātājs nodrošina, īsteno un ievieš Nomnieku kā datu pārziņa uzdevumā ar Līgumā akceptētiem datu apstrādes līdzekļiem un metodēm:
9.4.1. Iznomātājs Personas datus apstrādā, ievērojot Nomnieku kā pārziņa dokumentētos norādījumus un Latvijas Republikā piemērojamos normatīvo aktus, tostarp Regulas prasības;
9.4.2. Sistēma nodrošina Nomniekam iespēju Personas datus faktiski un analītiski apstrādāt APP veikšanai;
9.4.3. videostraumes saturā, kameru datos un fiksāciju datos esošos Personas datus Iznomātājs apstrādā Eiropas Savienībā, atbilstoši Līgumā noteiktajiem datu apstrādes termiņiem un principiem;
9.4.4. piekļuvi pie Sistēmas pieejamām videostraumēm, Iekārtu un fiksāciju datiem, kas satur Personas datus, Iznomātājs nodrošina, izmantojot piekļuves aizsardzību ar lietotājvārdu un paroli, ar kuru palīdzību piekļūt datiem var ierobežots personu loks un tikai no Iznomātāja lokālā tīkla. Iznomātāja videostraumēs, kameras un fiksācijas datos redzamos Personas datus ir tiesīgs apstrādāt un tiem piekļūt tikai Mērķa sasniegšanai pamatotos gadījumos, kas izklāstīti Līgumā. Minētās piekļuves un darbības tiek auditētas;
9.4.5. Iznomātājs neatbild par Personas datu iegūšanas un apstrādes tiesiskuma ievērošanu no Nomnieka puses un Iznomātājam nav pienākums veikt šāda tiesiskuma pārbaudi un publisku komentēšanu, izvērtēšanu vai pamatošanu Nomnieka vietā, t.sk., par nepieciešamību veikt datu aizsardzības ietekmes novērtējumu saskaņā ar Regulu;
9.4.6. Iznomātājs sadarbojas ar Nomnieku Regulā noteikto pienākumu izpildē, tostarp, ja tas nepieciešams, novērtējuma par ietekmi uz datu aizsardzību veikšanā;
9.4.7. Iznomātājam ir pienākums ievērot Nomnieka dokumentētos norādījumus, ja Iznomātājs tos ir saņēmis no Nomnieka rakstiskā formā, ciktāl tie nav pretrunā ar Latvijas Republikā piemērojamo normatīvo aktu prasībām, tostarp Regulu. Gadījumā, ja Nomnieka dokumentētie norādījumi nav izpildāmi vai nonāk pretrunā ar Līgumu, Līgums tiek izbeigts pēc ikvienas Puses rakstiska paziņojuma saņemšanas;
9.4.8. Iznomātājs apliecina, ka attiecībā uz tā izmantoto Sistēmu tiek īstenoti atbilstoši tehniskie un organizatoriskie pasākumi, lai Personas datu apstrādē tiktu ievērotas Latvijas Republikā piemērojamo normatīvo aktu, tostarp Regulas, prasības un tiktu nodrošināta datu subjektu tiesību aizsardzība. Tehnisko un organizatorisko pasākumu saraksts ir pieejams Līguma 9.4.11. apakšpunktā, ar ko Nomnieks pirms Līguma noslēgšanas ir iepazinies, ir to pienācīgi izvērtējis un atzinis par pietiekamu un atbilstošu Personas datu aizsardzībai;
9.4.9. Iznomātājam ir pienākums pēc Nomnieka pieprasījuma nodrošināt informāciju, kas nepieciešama, lai apliecinātu, ka tiek pildīti ar Līguma izpildi saistītie pienākumi, un ļautu Nomniekam veikt pārbaudes Regulas 28. panta izpratnē (turpmāk tekstā – Revīzijas), iepriekš rakstiski informējot Iznomātāju par šādu Revīziju veikšanu, to ietvaros pieprasāmo informāciju un datus. Puses pirms Revīzijas veikšanas vienojas par pieņemamu laiku Revīzijai Iznomātāja darba laikā un saskaņo Revīzijas plānu. Revīzijas var ietvert arī pārbaudes Iznomātāja telpās vai fiziskajās iekārtās.
9.4.10. šādas Revīzijas var tikt veiktas tikai tādā apjomā, kārtībā un regularitātē, kas nerada negatīvu ietekmi uz Iznomātāja tiesisko pienākumu ievērošanu attiecībā uz kritiskās infrastruktūras drošību un aizsardzību. Nomnieks nodrošina, ka šādas Revīzijas, tostarp to ietvaros veiktie informācijas pieprasījumi vai norādījumi, nepārkāpj Latvijas Republikā spēkā esošo normatīvo aktu regulējumu un Regulas prasības. Revīzijas izmaksas sedz Puse, kura veic attiecīgo Revīziju;
9.4.11. Personas datu aizsardzībai un apstrādei Iznomātājs piemēro šādus ar Nomnieku saskaņotus tehniskos un organizatoriskos pasākumus: 
9.4.11.1. nodrošina Sistēmas attālinātas piekļuves aizsardzību ar lietotājvārdiem un parolēm RSTP protokola ietvaros; 
9.4.11.2.  izmanto lietotāja daudzfaktoru autentifikāciju, kas ietver atribūtu, kam nav statiska daba (piemēram, kodu kalkulators, vienreiz lietojams īsziņas kods), un vismaz vienu citu atribūtu.
9.4.11.3. nodrošina videostraumes konfigurēšanu piekļuvei no fiksētas IP adreses;
9.4.11.4. aizsargā Sistēmu, kas nodrošina Risinājuma darbību un Personas datu apstrādi, ar ugunsmūri;
9.4.11.5. veic fiziskās drošības pasākumus telpām, kur atrodas Sistēmas komponentes, tai skaitā veic fiziskās piekļuves kontroles pasākumus;
9.4.11.6. nodrošina konfidencialitāti, integritāti un personas datu pieejamību, ieviešot adekvātus tehniskos, organizatoriskos un fiziskos līdzekļus attiecībā uz apstrādes drošību un aizsardzību pret ārēju ielaušanos;
9.4.11.7. nodrošina apstrādes sistēmu un pakalpojumu nepārtrauktu konfidencialitāti, integritāti, pieejamību un noturību (t.sk. aizsardzības pasākumus) pret jebkuras formas nelikumīgu darbību ar Personas datiem;
9.4.11.8. nodrošina spēju laicīgi atjaunot Personas datu pieejamību un piekļuvi tiem gadījumā, ja ir noticis fizisks vai tehnisks negadījums;
9.4.11.9. patstāvīgi rūpējas par Iznomātāja rīcībā Nomnieka nodoto personas datu drošību un saglabāšanu. Sistēmas rezerves kopijas glabā no Sistēmas ģeogrāfiski nošķirtā vietā. Iznomātājam ir jāaizsargā Sistēmas rezerves kopijas pret neatļautu lietošanu un bojāšanu;
9.4.11.10. jānodrošina auditācijas pierakstu žurnāla veidošana un uzglabāšana vismaz 6 (sešus) mēnešus pēc ieraksta veikšanas;
9.4.11.11. auditācijas pierakstos tiek fiksēta vismaz informācija par pieslēgšanos vai atslēgšanos no Sistēmas, datu atlasi, kā arī konta izveidi, grozīšanu vai dzēšanu, visas lietotāja darbības ar Personas datiem (t.i., personas datu apstrādes darbības), fiksējot notikuma laiku, kas sakrīt ar faktiskā notikuma koordinēto pasaules laiku (UTC), interneta protokola adresi vai Sistēmas lietotāja konta identifikatoru, no kuras veikta darbība, aprakstu, kā arī informāciju, par darbības iniciatoru – identifikatoru, pieslēguma metadatus.
9.4.12. Iznomātājam ir pienākums nodrošināt, ka tā amatpersonas, darbinieki, konsultanti un citas piesaistītās personas, kam būs piekļuve Personas datiem, apstrādā tos vienīgi Līguma izpildes nodrošināšanai un tikai tam nepieciešamajā apjomā, ievērojot tādas pašas personas datu aizsardzības prasības un noteikumus, kādas Iznomātajam ir jāievēro saskaņā ar Līgumu;
9.4.13. Iznomātajam 5 (piecu) darba dienu laikā rakstveidā jāinformē Nomnieks un Rīgas valstspilsētas pašvaldības Centrālās administrācijas Datu aizsardzības un informācijas tehnoloģiju drošības centru (turpmāk – Centrs) uz e-pasta adresi dac@riga.lv, par izmaiņām iecelto personas datu aizsardzības speciālistu sarakstā saskaņā ar Regulu. Uz Līguma noslēgšanas brīdi Iznomātāja [..] ;
9.4.14. Iznomātājam un Nomniekam ir aizliegts jebkādā veidā publiskot personas datus vai sniegt kādus publiskus paziņojumus par tā rīcībā esošiem otras Puses rīcībā esošajiem personas datiem.
9.4.15. Iznomātajam nav tiesību bez Līgumā vai citā veidā dota Nomnieka rakstveida uzdevuma izdzēst, labot (aktualizēt), papildināt, mainīt vai jebkādā citādā veidā ietekmēt Personas datus, to kvalitāti un saturu, izņemot Līgumā noteiktajos gadījumos vai atbilstoši Nomnieka rakstveida norādījumiem.
9.4.16. Iznomātājs nodrošina, ka Nomnieks var izpildīt savu pienākumu atbildēt uz pieprasījumiem par Regulas III nodaļā paredzēto datu subjekta tiesību īstenošanu, ciktāl tas ir iespējams ņemot vērā apstrādes būtību un sniegt attiecīgu informāciju Nomniekam ne vēlāk kā 5 (piecu) darba dienu laikā pēc attiecīga pieprasījuma saņemšanas;
9.4.17. Iznomātājs savas kompetences ietvaros palīdz Nomniekam nodrošināt Regulas 32.-36. pantā noteiktos pienākumus, ciktāl tie attiecas uz Līguma ietvaros veicamo Personas datu apstrādi;
9.4.18. Iznomātājs apliecina, ka tā un Sistēmas darbība attiecībā uz fizisko personu datu apstrādi atbilst Regulas un nacionālajos normatīvajos aktos personas datu aizsardzības jomā noteiktajām minimālajām drošības prasībām attiecībā uz personas datu apstrādi un aizsardzību, kas Līguma ietvaros ir saskaņotas ar Nomnieku;
9.4.19. Iznomātājs un Nomnieks ir tiesīgi katrs vienpusēji pārtraukt Līguma izpildi, t.sk. no Līguma izrietošu Personas datu apstrādi, gadījumā, ja Iznomātājam vai Nomniekam top zināms, ka otra Puse pieļauj sistemātisku vai ilgstošu Personas datu apstrādes pārkāpumu vai veic Personas datu apstrādi bez atbilstoša tiesiska pamatojuma;
9.4.20. Ja Līguma izpildes laikā Iznomātajam notiek drošības incidents, kas saistīts ar Personas datu apstrādi, Iznomātājs par to paziņo Nomniekam pēc iespējas ātrāk, bet ne vēlāk kā 2 (divu) darba dienu laikā no drošības incidenta atklāšanas (t.i., dienas, kad Iznomātājs ir informēts par šādu drošības incidentu), uz Līgumā norādīto Nomnieka pārstāvja e-pasta adresi, norādot:
· drošības incidenta aprakstu, tostarp, ja, iespējams, ietekmēto datu subjektu kategorijas un aptuveno skaitu; 
· ietekmēto personas datu ierakstu kategorijas un aptuveno skaitu; 
· datu aizsardzības speciālista vārdu, uzvārdu un kontaktinformāciju, un norāda citu kontaktpersonu, kas var sniegt papildus informāciju par konkrēto personas datu pārkāpumu;
· drošības incidenta iespējamo seku aprakstu; 
· pasākumu, kas veikti vai ierosināts veikt, lai novērstu drošības incidentu, aprakstu, tostarp pasākumu, lai mazinātu iespējamās nelabvēlīgās sekas, lai Iznomātājs varētu izpildīt savu pienākumu, ziņot par šo pārkāpumu Datu valsts inspekcijai.
Ja un ciktāl visu šo informāciju nav iespējams sniegt vienlaikus, sākotnējā rakstveida paziņojumā ietver tobrīd pieejamo informāciju, un pēc tam bez nepamatotas kavēšanās rakstveidā sniedz papildu informāciju, tiklīdz tā kļūst pieejama.
9.5. Ja Iznomātājs apstrādā Personas datus citiem nolūkiem, kas nav noteikti Līgumā vai neatbilstoši Līgumam, tas atbild par šo Personu datu apstrādi un aizsardzību kā pārzinis saskaņā ar Regulu.
9.6. Analītisko datu apstrādes raksturojums:
9.6.1. Sistēmā tiek uzglabāti arī analītiskie dati, kas nav uzskatāmi par Personas datiem Līguma un Regulas izpratnē; 
9.6.2. analītiskos datus Iznomātājam ir tiesības izmantot un apstrādāt jebkādiem saviem nolūkiem, Iznomātajam noteiktā veidā, apjomā un kārtībā bez nepieciešamības šādas darbības atsevišķi saskaņot ar Nomnieku. Iznomātājs nav tiesīgs analītiskos datus atsavināt vai nodot trešajām personām (izņemot analītisko datu ierobežotu atklāšanu, ciktāl tas ir nepieciešams Sistēmas demonstrēšanas nolūkiem), ja tam nav saņemta Nomnieka rakstiska piekrišana;
9.6.3. analītiskie dati Sistēmā glabājas un ir pieejami apstrādei uz Līgumā noteikto laiku. Iznomātājs nodrošina analītisko datu pilnīgu dzēšanu no Sistēmas ne vēlāk kā 30 (trīsdesmit) dienu laikā pēc Nomnieka rakstiski pamatota pieprasījuma saņemšanas vai pēc Līguma darbības beigām, pēc Nomnieka pieprasījuma iesniedzot Nomniekam rakstveida apliecinājumu par analītisko datu pilnīgu dzēšanu.
9.7. Līgums ar visiem tā apakšpunktiem ir uzskatāms par Nomnieka dokumentētiem norādījumiem Iznomātājam par to, kā Iznomātājam kā datu apstrādātājam ir jāveic Personas datu apstrāde Nomnieka uzdevumā ar Nomnieka saskaņotiem tehniskiem, analītiskiem un citiem datu apstrādes līdzekļiem. Atsevišķu vienošanos par personas datu apstrādi Puses vienojas neslēgt.
9.8. Personas datu apstrādes jautājumos, kas nav atrunāti Līgumā vai ir pretrunā ar Līguma 9. sadaļu, Puses ievēro Regulas un citu Latvijas Republikā spēkā esošo normatīvo aktu prasības.
10. Personāla un apakšuzņēmēju nomaiņa
10.1. Iznomātājs nav tiesīgs bez saskaņošanas ar Nomnieku veikt Iepirkuma piedāvājumā norādītā personāla un iesaistīt papildu apakšuzņēmējus šī Līguma izpildē. Nomnieks var prasīt personāla viedokli par nomaiņas iemesliem. Iznomātājam ir pienākums rakstiski saskaņot ar Nomnieku papildu personāla iesaistīšanu šī Līguma izpildē.
10.2. Iznomātāja Iepirkuma piedāvājumā norādītā personāla nomaiņa pieļaujama tikai šī Līguma noteikumos norādītajā kārtībā un gadījumos. Nomnieks nepiekrīt piedāvājumā norādītā personāla nomaiņai Iepirkuma un šī Līguma noteikumos norādītajos gadījumos un gadījumos, kad piedāvātais personāls neatbilst Iepirkuma dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.
10.3. Nomnieks pieņem lēmumu atļaut vai atteikt Iepirkuma izraudzītā Iznomātāja personāla vai jaunu apakšuzņēmēju iesaistīšanu šī Līguma izpildē iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saistībā ar Iznomātāja personāla un/vai apakšuzņēmēju nomaiņu.
10.4. Puses veicot personāla un apakšuzņēmēja nomaiņu, ievēro Publisko iepirkumu likumā noteiktos nosacījumus.
11. Citi noteikumi
11.1. Puses apņemas nekavējoties paziņot par savu rekvizītu maiņu.
11.2. Jebkuri Līguma grozījumi noformējami rakstveidā un pēc abu Pušu parakstīšanas pievienojami Līgumam kā neatņemama tā sastāvdaļa.
11.3. Pēc Līguma noslēgšanas un Līguma 12. punktā noteikto par Līguma izpildi atbildīgo personu maiņas gadījumā Puses 3 (trīs) darba dienu laikā uz attiecīgo e-pasta adresi (Iznomātājs Glebs.Cernovs@lmt.lv, Nomnieks – rpp@riga.lv) nosūta Līguma 12. punktā norādīto par Līguma izpildi atbildīgo personu kontaktinformāciju (vārds, uzvārds, amats, e-pasta adrese, tālruņa numurs).
11.4. Pēc Līguma noslēgšanas Iznomātājs par Līguma izpildi atbildīgā persona 5 (piecu) darba dienu laikā rakstiski uz Nomnieka par Līguma izpildi atbildīgās personas Līguma 12. punktā norādīto e-pastu nosūta to Iznomātāja darbinieku sarakstu, kuriem nepieciešams piešķirt piekļuves tiesības Rīgas domes informācijas un komunikācijas tehnoloģiju infrastruktūrai Pakalpojuma izpildes nodrošināšanai. Sarakstā jānorāda Iznomātāja darbinieku vārdu, uzvārdu, amatu, e-pasta adresi, tālruņa numuru. Ja Iznomātājam nepieciešams dzēst vai mainīt kādu no autorizētajiem lietotājiem, tajā skaitā, ja tiek mainīts autorizētā lietotāja piekļuves tiesību apjoms vai pārtrauktas darba tiesiskās attiecības, Iznomātāja par Līguma izpildi atbildīgā persona rakstiski uz Nomnieka par Līguma izpildi atbildīgās personas Līguma 12. punktā norādīto e-pastu nosūta attiecīgo izmaiņu pieprasījumu. Līguma izpildi un piemērošanu regulē Latvijas Republikas ārējie normatīvie akti.
11.5. Līguma izpildi un piemērošanu regulē Latvijas Republikas  ārējie normatīvie akti, tostarp Regula.
11.6. Visi strīdi un domstarpības, kas varētu rasties starp Pusēm Līguma izpildes rezultātā, tiek risināti savstarpēju sarunu ceļā. Ja sarunu ceļā vienošanās netiek panākta, Pusēm ir tiesības griezties Latvijas Republikas tiesā, Latvijas Republikā saistošajos normatīvajos aktos noteiktajā kārtībā. 
11.7. Pēc pasūtījuma izpildes, publisko izdevumu detalizētas izmaksas ir uzskatāmas par vispārpieejamu informāciju, uz detalizētām izdevumu pozīcijām neattiecas ierobežotas pieejamības informācijas (komercnoslēpuma) statuss.
11.8. Līgums sastādīts uz 12 (divpadsmit) lapām ar 1. pielikumu “Tehniskā specifikācija” uz 10 (lapām) un 2. pielikums “Finanšu piedāvājums” uz 2 (divām) lapām, kas ir neatņemama Līguma sastāvdaļa.
12. Pušu rekvizīti un paraksti

